Praegu on maailmas terrorismi tõttu ärevad ajad. Kui palju sina ja bänd terrorismi kardate? Mis on parim viis sellele vastu seista?

Mul pole terrorismi ees hirmu. Kardan seda sama palju kui haikalu – see tähendab, et üldse mitte. Palju rohkem kardan seda, et autoga sõites midagi juhtub.

Sa oled öelnud, et teile meeldib halva maitse piiril balansseerida. Millega oleks see piir ületatud?

See on kõigi puhul natuke erinev. Minul on see piir väga kaugel, aga otsustame selle ikka kõik koos.

Te tundute karmide meestena, aga kuidas te ise end ja oma imagot näete?

See on igaühe puhul erinev, aga meil kõigil on oma halvem ja tumedam pool. Igaüks ei julge seda välja näidata, aga meil on suur õnn, et saame seda laval ühiselt teha. Ka tavaline pangateller võib end välja elada.

Ma ei näe, et see, millised me oleme laval ja eraelus, oleks vastuoluline. On ju ka väga häid näitlejaid, kes võivad suurepäraselt mängida Mefistot, aga see ei tähenda seda, et nad lähevad koju ja peksavad naist.